b'\n_START_ARTICLE_\nCal V\xc3\xadctor Riu\n_START_SECTION_\nDescripci\xc3\xb3\n_START_PARAGRAPH_\nCasa entremitgeres, de planta baixa tres pisos i golfes. La planta \xc3\xa9s irregular, amb la fa\xc3\xa7ana estreta (on nom\xc3\xa9s s\'obra un balc\xc3\xb3 a cada pis) i fa\xc3\xa7ana posterior m\xc3\xa9s ampla maclada amb la casa n\xc3\xbamero 12. El portal de la planta baixa amb llinda, \xc3\xa9s de pedra i hi ha l\'escut de l\'Orde dels Trinitaris (\xc3\xbanic reste de la construcci\xc3\xb3 original). La resta de la fa\xc3\xa7ana est\xc3\xa0 decorada amb esgrafiat de tema cl\xc3\xa0ssic. A les golfes hi ha una petita galeria protegida per un r\xc3\xa0fec notable fet amb bigues de fusta. Forma conjunt amb la casa n\xc3\xbamero 12, Cal Freixedas._NEWLINE_L\'interior conserva restes de la decoraci\xc3\xb3 noucentista. \xc3\x89s notable el jard\xc3\xad posterior, de tipus mediterrani o a la italiana, amb balustres i elements vegetals retallats delimitant terrasses a diferents nivells.\n_START_SECTION_\nHist\xc3\xb2ria\n_START_PARAGRAPH_\nSobre les restes de l\'antic convent dels Trinitaris abandonat des de la desamortitzaci\xc3\xb3 el Sr.Victor Riu va construir primer aquesta casa per ell i despr\xc3\xa9s la del n\xc3\xbamero 12 per als seus fills. Posteriorment foren venudes a propietaris diferents. Victor Riu fund\xc3\xa0 "Carburos Met\xc3\xa1licos" i fou president de la Mutua General de Seguros. Fou un dels introductors de la penicil\xc2\xb7lina a Espanya. A Piera compr\xc3\xa0 els terrenys on ara hi ha el parc que duu el seu nom i les piscines municipals i els don\xc3\xa0 a la vila.'